РЕГЛАМЕНТ (ЕО) № 740/2007 НА КОМИСИЯТА
от 28 юни 2007 година
за изменение на Регламент (ЕО) № 1994/2006 за откриване на тарифни квоти на Общността за 2007 г. за овце, кози, овче и козе месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2529/2001 г. на Съвета от 19 декември 2001 г. относно общата организация на пазара на овче и козе месо (1), и по-специално член 16, параграф 1 от него,
като има предвид, че:
(1)
Регламент (ЕО) № 1994/2006 на Комисията (2) предвижда откриване на тарифни квоти на Общността за овце, кози, овче и козе месо за периода от 1 януари до 31 декември 2007 г.
(2)
Споразумението под формата на размяна на писма между Европейската общност и Република Исландия относно допълнителни търговски преференции за селскостопански продукти, предоставяни на основание член 19 от Споразумението за европейското икономическо пространство (3), одобрено с Решение 2007/138/ЕО на Съвета (4), предвижда отпускане на допълнително количество годишни тарифни квоти от 500 тона (кланично тегло) за прясно, охладено, замразено или опушено овче месо за Исландия. С оглед на това, че споразумението е в сила от 1 март 2007 г., годишните количества за 2007 г. следва да бъдат съответно коригирани.
(3)
Споразумението конкретно определя, че откриването на тарифните квоти следва да се извърши с начална дата 1 юли, на базата на деветмесечен период за 2007 г. Следователно настоящият регламент трябва да се прилага от 1 юли 2007 г.
(4)
Регламент (ЕО) № 1994/2006 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по овче и козе месо,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (EO) № 1994/2006 се заменя с текста в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 юли 2007 година
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 юни 2007 година.